Хэкупсэхэр къэгъэхъуным хуаунэтI
Шэджэм муниципальнэ щIыналъэм щекIуэкIащ дзэ къулыкъу щIэгъуэм зи ныбжьыр нэмыса щIалэгъуалэм я спартакиадэ. Ар къызэрагъэпэщащ районым егъэджэныгъэмкIэ и управленэмрэ Урысейм и ДОСААФ-м и щIыпIэ къудамэмрэ. Псори зэгъусэу зэхьэзэхуэхэм хэтащ щIыналъэм и курыт еджапIэхэм щIэс ныбжьыщIи 175-рэ.
Шэджэм ЕтIуанэ къуажэм дэт курыт еджапIэ №2-м и пщIантIэм щекIуэкIа спартакиадэм спорт лIэужьыгъуэ зыбжанэ къызэщIиубыдащ. Апхуэдэхэт фочкIэ нэщанэ еуэныр, гранатэ дзыныр, метр 1000-м къыщызэдэжэныр, жыжьэу лъэныр, зыщIэIэтэныр, нэгъуэщIхэри.
НыбжьыщIэхэм къагъэлъагъуэ зэфIэкIыр къап-
щытащ Шэджэм ЕтIуанэ къуажэм дэт курыт еджапIэ №2-м ОБЖ-мкIэ щезыгъаджэ КIыщ МуIэед зи унафэщIу щыта судьяхэм.
Нобэ школ къэс иIэжщ дзэм епха спорт лIэужьыгъуэхэм дихьэххэм я гуп щхьэхуэхэр, икIи ныбжьыщIэхэр япэу иджы-рей спартакиадэм щызэхуэзэу аратэкъым.
КъызэгъэпэщакIуэхэр зэрегупсысымкIэ, мыпхуэдэ зэхьэзэхуэхэр сэбэпщ къыдэкIуэтей ныбжьыщIэр хэкупсэу къэгъэхъунымкIэ, дзэм къулыкъу щащIэным пщIэ зэрыпылъыр зыхащIэнымкIэ, я узыншагъэм егугъунымкIэ.
Спартакиадэм къызэщIиубыда спорт зэхьэзэхуэ зэмылIэужьыгъуэхэр нэхъыфIу къызэранэкIащ икIи япэ увыпIэр яубыдащ Лашынкъей къуажэм и курыт еджапIэ №2-м и гъэсэнхэм. ЕтIуанэ хъуащ Нартан дэт школ-интернат №5-м и еджакIуэхэр. Шэджэм къалэм и курыт еджапIэ №1-м и гупыр ещанэщ.
Спартакиадэм щытекIуахэмрэ къыщыхэжаныкIахэмрэ Шэджэм щIыналъэ администрацэм и ЩIыхь тхылъхэр, кубокхэр, медалхэр иратащ.
КЪЭХЪУН Бэч.
